## La Generalitat reforça la promoció del turisme nàutic en ‘València Boat Show 2025’

*** Turisme Comunitat Valenciana participa, amb estand propi, en la 16a edició d’este esdeveniment nàutic de referència que acull la Marina de València fins al 26 d’octubre
* El secretari autonòmic de Turisme ressalta el potencial “desestacionalitzador i diversificador” del sector nàutic en la Comunitat Valenciana**

Turisme Comunitat Valenciana reforça la promoció del turisme nàutic amb la seua participació en la 16a edició del saló ‘València Boat Show’, que se celebra del 22 al 26 d’octubre a la Marina de València.

Un certamen que es consolida com un dels esdeveniments nàutics de referència a Espanya, amb més de 26.300 assistents, 150 marques representades i una superfície expositiva superior a 47.000 m² en la passada edició.

Atesa la seua rellevància, la Generalitat, mitjançant Turisme Comunitat Valenciana, ha instal·lat un estand propi de 18 metres quadrats i d’accés lliure, situat en l’àrea de turisme i esports nàutics, des d’on s’oferix informació sobre els recursos nàutics de la Comunitat Valenciana.

Així mateix, l’espai compta amb la participació d’empreses adherides al producte nàutic de Creaturisme i amb la presència de l’Agrupació de Ports Esportius i Turístics de la Comunitat Valenciana.

El secretari autonòmic de Turisme, José Manuel Camarero, que ha participat, este dimecres, en la inauguració del certamen, ha destacat el potencial “desestacionalitzador i diversificador” del sector nàutic, perquè, segons ha reiterat, “el nostre clima mediterrani permet la pràctica d’este esport durant quasi tot l’any”.

A més, el responsable de Turisme ha subratllat “la seua àmplia transversalitat”, ja que és un segment que està vinculat amb altres sectors, com la gastronomia, el comerç, la cultura i la indústria, entre altres. També ha volgut ressaltar el perfil del turista nàutic, que “sol estar vinculat a estades més llargues, amb capacitat de gasto superior a la mitjana”, ha afegit.

Per això, José Manuel Camarero ha afirmat que “des del Consell continuarem impulsant este producte, que tant de benefici reporta al turisme i l’economia de la Comunitat Valenciana”.

Turisme CV integra el producte nàutic en el seu programa Creaturisme, davall la marca ‘Mediterrani Actiu Esportiu’, i, a més, dona suport a la seua promoció en fires nacionals i internacionals. En esta ocasió, col·labora en la celebració del ‘València Boat Show 2025’ per mitjà d’un conveni amb la Fundació Visit València, per a fomentar la imatge de la ciutat com a referent en el turisme de diferents productes, entre els quals s’inclou el nàutic i l’esportiu.

**Sobre la 16a edició del certamen**

La 16a edició del saló nàutic ‘València Boat Show 2025’ tornarà a reunir professionals, aficionats i amants de la mar combinant negoci, innovació, sostenibilitat, turisme, esport i indústria, un reflex del dinamisme i la vitalitat del sector i la seua especial rellevància en la Comunitat Valenciana.

Amb el lema ’*The Sea is Here*’, el certamen compta amb tres zones amb accés lliure dedicades a esport, turisme i indústria nàutica, i una àrea d’accés amb entrada o invitació que albergarà l’exposició de novetats a flotació.

Entre els grans al·licients de la cita valenciana destaca la possibilitat de fer proves de mar directament amb les embarcacions en exposició, gràcies a les condicions úniques de la dàrsena de València. A això se suma el clima privilegiat, l’excel·lent connectivitat de la ciutat i la seua oferta complementària d’oci i gastronomia, que fan del certamen una experiència professional i de públic amb un elevat atractiu.

Fecha: 22/10/2025